Diari Oficial de la Generalitat Valenciana


Sumari del DOGV 7986, del 23-02-2017 (2017/1255)

RESOLUCIÓ de 6 de febrer de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 96/16-AIA Crevillent.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7986

Data del DOGV
:   23-02-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/1255


Data del document
:   06-02-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 6 de febrer de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 96/16-AIA Crevillent. [2017/1255]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 96/16-AIA Crevillent.  
  
«Declaració d'impacte ambiental  
Expedient: 166-6346-ZVO-S.  
Títol: «Centre autoritzat de tractament de vehicles al final de la seua vida útil».  
Promotor: Yolanda Candela Alonso.  
Autoritat substantiva: Ajuntament de Crevillent.  
Localització: carrer el Romerar, parcel·la 9-bis polígon industrial I-4, Crevillent (Alacant).  
  
Descripció del projecte  
L'objecte del present projecte és l'obtenció de la llicència ambiental d'acord amb la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana, per a l'establiment d'un centre autoritzat de tractament (CAT) de descontaminació de vehicles al final de la seua vida útil (VFVU).  
L'activitat s'ubicarà en una parcel·la situada en el polígon industrial I-4, carrer el Romerar, parcel·la 9-bis de Crevillent (Alacant).  
Segons indica el projecte, la parcel·la té una superfície total de 1.384 m² en la qual hi ha una nau ja construïda de planta rectangular i 685,49 m² de superfície, rodejada per un pati exterior que ocupa 698,95 m².  
La nau presenta estructura metàl·lica, murs de formigó prefabricat i solera de formigó. Disposa d'accessos per les façanes davantera i posterior.  
La instal·lació es distribueix en les zones següents:  
- En la part frontal de la nau se situaran, en planta baixa, les oficines, els lavabos i la zona de vendes. Sobre la zona d'oficines s'ha construït un entresolat de 10,89 m² que s'utilitzarà com a arxiu.  
- A continuació està la zona destinada a l'emmagatzematge de recanvis (peces recuperades) proveïda d'estanteries.  
- En la part posterior de la nau, connectada amb el pati exterior, se situen les zones de recepció de VFVU, descontaminació i emmagatzematge de residus perillosos.  
- Els vehicles ja descontaminats s'emmagatzemaran en el pati exterior.  
- La zona d'emmagatzematge de pneumàtics també se situarà en el pati exterior, segons el pla de planta.  
L'accés al CAT es realitzarà des del carrer el Romerar pel pati lateral dret cap a l'entrada situada en la part posterior de la nau.  
La instal·lació disposarà dels serveis d'aigua potable, energia elèctrica i connexió al clavegueram.  
  
Procés industrial  
L'activitat preveu les operacions pròpies del tractament dels VFVU. El procés es durà a terme de la manera següent:  
1. Recepció: els VFVU accediran al CAT per si mateixos o seran transportats per grua. A la seua arribada se'ls donarà un número de registre i un operari s'encarregarà de situar-los en la zona de recepció convenientment, a l'espera del seu trasllat a la zona de descontaminació. Disposarà de capacitat entre 6 i 8 automòbils. Els VFVU es traslladaran a les distintes zones per mitjà de toro elèctric.  
2. Descontaminació: els operaris encarregats extrauran les substàncies contaminants i les depositaran en recipients homologats. També es retiraran les parts en bon estat per a, després de llavar-les, vendre-les com a peces usades. Aquesta zona comptarà amb un elevador, una màquina llava peces amb líquid autoreciclable i unes quantes màquines aspiradores de cada una de les substàncies a descontaminar.  
3. Les substàncies retirades durant la descontaminació s'emmagatzemaran en la seua zona específica fins a la seua retirada per gestor autoritzat. Les peces extretes dels vehicles s'emmagatzemaran en estanteries i es destinaran a la venda. Els pneumàtics s'emmagatzemaran en la seua zona específica.  
4. Els VFVU descontaminats es traslladaran a la zona exterior fins a la seua arreplega per gestor autoritzat. S'emmagatzemaran apilats sense superar les tres unitats per pila. No es realitzaran operacions de premsatge dels vehicles en la instal·lació.  
La codificació dels residus per als quals se sol·licita la corresponent autorització administrativa d'emmagatzematge temporal, segons la Decisió de la Comissió de 18 de desembre de 2014 per la qual es modifica la Decisió 2000/532/CE, sobre la llista de residus, de conformitat amb la Directiva 2008/98/CE del Parlament Europeu i del Consell, són els següents:  
13 02 04\* Olis minerals clorats de motor, de transmissió mecànica i lubricants.  
13 02 05\* Olis minerals no clorats de motor, de transmissió mecànica i lubricants.  
13 02 06\* Olis sintètics de motor, de transmissió mecànica i lubrificants.  
13 03 06\* Olis minerals clorats d'aïllament i transmissió de calor diferents dels especificats en el codi 13 03 01.  
13 05 06\* Olis procedents de separadors d'aigua/substàncies olioses.  
13 05 07\* Aigua oliosa procedent de separadors d'aigua/substàncies olioses.  
13 05 08\* Mescla de residus procedents de desarenadores i de separadors d'aigua/substàncies olioses.  
13 07 01\* Fueloil i gasoil.  
13 07 02\* Gasolina.  
14 06 03\* Altres dissolvents i mescles de dissolvents.  
15 01 10\* Envasos que contenen restes de substàncies perilloses o estan contaminats per elles.  
15 02 02\* Absorbents, materials de filtració, draps de neteja i robes protectores contaminats per substàncies perilloses.  
16 01 03 Pneumàtics fora d'ús.  
16 01 04\* Vehicles al final de la seua vida útil.  
16 01 06 VFVU que no contenen líquids ni altres components perillosos.  
16 01 07\* Filtres d'oli.  
16 01 11\* Sabates de fre que contenen amiant.  
16 01 13\* Líquid de frens.  
16 01 14\* Anticongelants que contenen substàncies perilloses.  
16 01 15 Anticongelants diferents dels especificats en el codi 16 01 14.  
16 01 17 Metalls ferris.  
16 01 18 Metalls no ferris.  
16 01 19 Plàstic.  
16 01 20 Vidre.  
16 06 01\* Bateries de plom.  
Tots els residus generats per l'activitat seran convenientment seleccionats i retirats per un gestor de residus.  
  
Tramitació administrativa  
En data 26 de juliol de 2016 es va rebre ofici de l'Ajuntament de Crevillent en què remetia expedient per a la tramitació de l'avaluació d'impacte ambiental de l'activitat «centre de tractament de vehicles al final de la seua vida útil», a fi d'obtindre la declaració d'impacte ambiental ordinària preceptiva i prèvia a la concessió de la llicència.  
L'expedient consta de: projecte tècnic, estudi d'impacte ambiental (EIA), certificat d'informació pública (no vàlid) i certificat de compatibilitat urbanística.  
En data 28 de setembre de 2016 es va requerir al promotor i a l'ajuntament l'esmena de deficiències en la documentació administrativa i tècnica aportada. El requeriment es va respondre amb la documentació que va tindre entrada el 16 de novembre de 2016.  
El certificat d'informació pública indica que el tràmit d'informació pública es va dur a terme mitjançant un edicte publicat en el Butlletí Oficial de la Província d'Alacant número 189, de 30 de setembre de 2016, i en el tauler d'anuncis de l'ajuntament. Transcorregut el termini de trenta dies, no s'han presentat al·legacions respecte d'això.  
  
Consideracions ambientals  
Consultat el visor web intern de cartografia de la CITMA, no s'observen afeccions ambientals ressenyables en la zona on s'ubicarà l'activitat.  
L'informe urbanístic municipal emés per l'ajuntament indica que l'activitat es realitzarà en sòl urbà industrial i és conforme amb el planejament urbanístic vigent. També informa sobre els condicionants quant a la transmissió de nivells sonors permesos en la zona i d'abocaments a la xarxa de clavegueram, que hauran de complir-se per a l'obtenció de la llicència ambiental.  
L'EIA preveu l'estudi d'altres alternatives possibles a la realització d'aquest projecte. Considera l'alternativa 0, que suposaria la no realització del projecte, l'alternativa 1, que suposaria ubicar-lo en un altre emplaçament dins del mateix terme municipal i l'alternativa triada. Justifica l'adopció de la proposta adoptada a causa de la bona connexió amb les vies de comunicació, entorn ambiental propici i que parcel·la i la nau es troben ja construïdes, amb la solera formigonada.  
  
Les principals afeccions ambientals associades són:  
1. A l'atmosfera:  
a) Alteració de la qualitat de l'aire: l'EIA indica que les accions del projecte susceptibles de produir emissions de gasos o partícules sòlides estaran relacionats amb moviments de la maquinària i el seu manteniment. Tindran una incidència ambiental molt baixa. Com a mesures protectores proposa evitar la dispersió de pols, reduir la velocitat de circulació dels vehicles en la instal·lació i revisions i inspeccions periòdiques de la la maquinària utilitzada.  
Aquestes consideracions és necessari ampliar-les amb el següent:  
- Per realitzar operacions d'emmagatzematge i manipulació de residus, l'activitat es troba inclosa en el Reial decret 100/2011, de 28 de gener, pel qual s'actualitza el catàleg d'activitats potencialment contaminants de l'atmosfera i s'estableixen les disposicions bàsiques per a la seua instal·lació. Per això, el titular haurà de complir les obligacions establides en la Llei 34/2007, de 15 de novembre, de qualitat de l'aire i protecció de l'atmosfera, i normativa de desplegament.  
- Si es realitza el procés d'extracció de gasos fluorats, es farà de forma controlada, utilitzant els equips específics per a això. El personal que el realitze haurà de disposar del certificat acreditatiu regulat en el Reial decret 795/2010, de 16 de juny, pel qual es regula la comercialització i manipulació de gasos fluorats i equips basats en aquests, així com la certificació dels professionals que els utilitzen.  
  
b) Contaminació acústica: presenta un estudi acústic que justifica que és prou amb l'aïllament produït pels paràmetres constructius per a no sobrepassar els nivells de recepció exterior. Com a mesures protectores estableix que es realitzaran revisions i inspeccions periòdiques de la maquinària utilitzada i que l'exercici de l'activitat serà de caràcter diürn.  
Aquestes conclusions es consideren vàlides sempre que es verifiquen amb els resultats de les auditories acústiques establides en l'article 18 del Decret 266/2004, de 3 de desembre, del Consell de la Generalitat Valenciana, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis. Les auditories es realitzaran en la fase de funcionament i per un organisme autoritzat.  
2. Al sòl: l'EIA considera que l'activitat podria afectar el sòl a causa dels residus generats i a la possibilitat de vessaments accidentals. Com a mesures correctores proposa:  
- Les zones de recepció de VFVU i de descontaminació estaran situades sobre un sòl impermeabilitzat, amb una reixeta estanca situada en la part central, d'arreplega de vessaments.  
- Es dotaran amb safates mòbils les zones de recepció i la de vehicles descontaminats, a fi de recol·lectar les substàncies contaminants que puguen emanar d'automòbils en mal estat o que no s'hagen descontaminat correctament.  
- Es disposarà de contenidors de ferro o acer inoxidable, ancorats al formigó, per a depositar les peces contaminades extretes del vehicle prèviament al seu llavat.  
- Els depòsits o bidons que emmagatzemen els líquids contaminants estaran situats dins de tancs metàl·lics de doble capa que evitaran que possibles filtracions de líquids contaminants arriben al sòl. Les bateries s'emmagatzemaran en contenidors específics.  
- La zona d'emmagatzematge de VFVU ja descontaminats estarà dotada de superfície impermeable i reixeta antivessaments connectada al separador d'hidrocarburs.  
- Es disposarà d'un contenidor ple de material absorbent (serradura) per a procedir a l'arreplega immediata d'abocaments accidentals que puguen produir-se.  
- Es realitzaran revisions periòdiques a fi de comprovar la inexistència de fugues en totes els tancs, contenidors i bidons que puguen ocasionar vessaments de líquids.  
Aquestes mesures s'ampliaran amb:  
- El tanc col·lector de les bateries disposarà d'especial protecció enfront dels àcids i es disposarà de material neutralitzador d'àcids (per exemple, bicarbonat sòdic) per a la seua utilització davant de possibles vessaments, abans de la seua arreplega.  
- Els materials destinats a l'arreplega de vessaments accidentals (serradura, bicarbonat sòdic [...]) una vegada hagen sigut utilitzats, es gestionaran com a residu generat per l'activitat i seran retirats per gestor autoritzat.  
3. A les aigües:  
Les aigües residuals que es poden produir són d'escàs volum i procedeixen dels lavabos. Seran conduïdes per mitjà de canonades soterrades fins a la xarxa general de l'edifici, que al seu torn connectarà amb el clavegueram de la zona.  
Com a mesures protectores de la contaminació de les aigües, a més de les establides per a l'arreplega de vessaments, s'ha instal·lat un separador d'hidrocarburs que tractarà les aigües pluvials arreplegades en la zona d'emmagatzematge exterior a la nau.  
Aquestes mesures es consideren vàlides sempre que es complisca que les instal·lacions i paràmetres de qualitat de l'aigua d'abocament s'ajustaran a l'ordenança d'abocament de l'Entitat Pública de Sanejament d'Aigües Residuals o, en cas de ser més restrictiva, a l'ordenança municipal d'abocaments de l'Ajuntament de Crevillent. Si cal s'aplicaran els tractaments previs pertinents per a complir amb els límits que s'hi establisquen.  
4. Sismicitat:   
L'EIA indica que el terme municipal de Crevillent es troba enclavat en una zona sísmica activa, per la qual cosa es considerarà l'acció sísmica en totes les estructures del projecte, segons la normativa vigent.  
5. Impactes sobre la fauna, flora o paisatge:   
L'EIA els considera de poca importància per trobar-se la parcel·la en sòl urbà industrial.  
Segons l'EIA, els tancaments de la parcel·la són: pel lateral dret mur confronta amb nau una de 8 m d'alçària, al fons i esquerra muret de blocs de formigó d'1 m d'alçària i en la part frontal una tanca metàl·lica de 1,80 m d'alçària. Per a minimitzar l'impacte visual, sobre el muret d'1 metre, es col·locarà un tanca de malla metàl·lica coberta amb lona.  
Aquestes mesures es complementaran amb el següent:  
- Els VFVU se situaran en estanteries o col·locats de manera que es garantisca l'estabilitat de les piles.  
- L'alçària del tancament serà tal que impedisca la visibilitat dels residus apilats.  
Respecte de les instal·lacions, no es descriu la zona destinada a l'emmagatzematge de pneumàtics. Aquesta zona serà d'accés restringit i complirà la normativa vigent. El sistema de protecció d'incendis, a més, haurà d'incloure la zona d'emmagatzematge situada a l'exterior de la nau.  
El programa de vigilància ambiental estableix una sèrie de controls, mesuraments i anàlisi dels paràmetres que permeten conéixer l'impacte que està suportant el medi i la veracitat de les previsions efectuades, permet conéixer a temps els efectes negatius de rellevància sobre el medi ambient i corregir els seus efectes. S'hi fa menció al control de les emissions acústiques, control de l'arreplega i emmagatzematge adequat dels residus, absència de vessaments en la instal·lació, manteniment i revisió de la maquinària utilitzada i del procés productiu.  
D'aquest programa de vigilància ambiental, es portarà un registre documentat que inclourà el resultat dels controls i autocontrols periòdics legalment exigibles. Així mateix, inclourà el control documental de la recepció i entrega dels residus. La documentació estarà a disposició de les autoritats competents.  
  
Consideracions jurídiques  
1. El projecte ha sigut sotmés al procediment d'avaluació d'impacte ambiental, d'acord amb els apartats 6.c.1) i 6.c.2) de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental, i modificat pel Decret 32/2006, de 10 de març.  
  
2. L'expedient ha observat els tràmits previstos en la Llei 21/2013, de 9 de desembre, d'avaluació ambiental, i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Per tot això, fent ús de les facultats que tinc legalment atribuïdes, formule la següent resolució:  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que se li apliquen, l'activitat de «centre autoritzat de tractament de vehicles al final de la seua vida útil» el titular del qual és Yolanda Candela Alonso ubicada en el carrer el Romerar, parcel·la 9-bis, polígon industrial I-4, Crevillent (Alacant) sempre que es desenvolupe d'acord amb el que estableix l'estudi d'impacte ambiental, el projecte tècnic i la resta de documentació que constitueix l'expedient avaluat, així com els condicionants establits a continuació:  
1. Els residus admesos en l'activitat seran els detallats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. S'obtindrà de l'òrgan competent en matèria de residus les autoritzacions corresponents i la inscripció en el registre general de gestors autoritzats de residus de la Comunitat Valenciana que corresponguen per al centre ubicat al carrer el Romerar, parcel·la 9-bis polígon industrial I-4, Crevillent (Alacant), per a l'exercici de l'activitat, i aquesta s'adaptarà a les condicions que l'òrgan esmentat establisca.  
  
3. Les operacions de descontaminació dels VFVU es realitzaran de forma controlada, utilitzant els equips específics per a això. Si es realitza l'extracció dels gasos fluorats del sistema d'aire condicionat dels vehicles, el personal que realitze el procés haurà de disposar del certificat acreditatiu regulat en el Reial decret 795/2010, de 16 de juny, pel qual es regula la comercialització i manipulació de gasos fluorats i equips basats en aquests, així com la certificació dels professionals que els utilitzen.  
4. Al començament de l'activitat i almenys cada cinc anys es realitzaran auditories acústiques per un organisme de control autoritzat, els resultats es faran constar en un llibre de control que estarà a disposició de les administracions competents. Les auditories es realitzaran en condicions normals de funcionament. En cas de superar els nivells sonors permesos per la llei, s'aplicaran les mesures correctores pertinents.  
  
5. El tanc col·lector de les bateries disposarà d'especial protecció enfront dels àcids i es disposarà de material neutralitzador d'àcids (per exemple, bicarbonat sòdic) per a la seua utilització davant de possibles vessaments.  
6. Els materials destinats a l'arreplega de vessaments accidentals (serradura, bicarbonat sòdic [...]) una vegada hagen sigut utilitzats, es gestionaran com a residu generat per l'activitat i seran retirarats per gestor autoritzat.  
7. Les instal·lacions i els paràmetres de qualitat de l'aigua d'abocament s'ajustaran a l'ordenança d'abocament de l'Entitat Pública de Sanejament d'Aigües Residuals o, en cas de ser més restrictiva, a l'ordenança municipal d'abocaments de l'Ajuntament de Crevillent. Si és necessari s'aplicaran els tractaments previs pertinents per a complir els límits que s'hi establisquen.  
8. Els VFVU descontaminats s'emmagatzemaran en estanteries o col·locats de manera que es garantisca l'estabilitat de les piles. L'alçària del tancament lateral serà tal que impedisca la visibilitat dels vehicles apilats.  
9. La zona d'emmagatzematge de pneumàtics serà d'accés restringit i complirà la normativa vigent.  
10. El sistema de protecció d'incendis, a més, inclourà les zones d'emmagatzematge de vehicles descontaminats i de pneumàtics situades a l'exterior de la nau.  
11. Es portarà un registre documentat del programa de vigilància ambiental als efectes d'acreditar l'adopció i execució de les mesures preventives i correctores proposades i la comprovació de la seua eficàcia. Aquest registre documentat inclourà el resultat dels controls i autocontrols periòdics legalment exigibles. Així mateix, inclourà el control documental de la recepció i entrega dels residus. La documentació estarà a disposició de les autoritats competents.  
12. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si és procedent, l'aplicació de noves mesures correctores.  
  
  
Segon  
Notificar a les parts interessades que, contra la present resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Tercer  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 41 de la Llei 21/2013, de 9 de desembre, d'avaluació ambiental.  
  
La regulació de la vigència de la present declaració d'impacte ambiental serà l'establida en l'article 43 de l'esmentada Llei 21/2013.  
  
València, 16 de desembre de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 6 de febrer de 2017.- El director general de Medi Natural i d'Avaluació Ambiental: Antoni Marzo i Pastor.